ክታብ - መዐደዩት - ምስል ውላደ ይዐለት

ምስል ውላደ ይዐለት

ሸሞንዲ ዑቕባሚካኤል

እት ጀፈርነ ክልኤ ደባበት በጥረየ። ለምን ጅማዐትነ እንዴ ሀርበ አጥራፍ በሐር አስክ ባጽዕ እግል ልህረብ ለጀረበ ዴሽ እንዴ ከርዐነ እብ ዎር-ዎሮ ወእብ ብዞሕ እግል ንጻብጡ ዲብ ወቀይ ትሩድ አቴነ። ዲብለ ናይ ሀረብ ወጸቢጥ አውካድ 24 ከዋድር አባይ ሐቆለ አንተሐረው፡ ባካት ሳዐት3፡00 አልዐስር፡ እብ ጀሀትነ ሐርብ አክተመ። ሐርብ ምንመ በጥረ ሽቅልነ ላተ ኢበጥረ። ልሰዕ ለሆብል ለዐለ ጥያራት ሐርብ እግል ኢልከፍ እትነ፡ ምን አባይ ለትሰለበ መምተለካት እብ ሸፋግ እግል ንሸንኩ ዐለ እግልነ። ሰበት እሊ ክል ሙናድል ዲብ ሽቅል ትቀረነ።

ድድለ ዐለ እትነ ተዐብ፡ ማይ በሐር ቀየሕ እግል ንትፈረጅ እበ ዐለት እትነ ንየት ዛይደት አነ ወባርሀት (ወለት ከረን) እስቡሕ ዮም 22 ማርስ አስክለ አጥራፍለ በሐር ገጽነ አሳደርነ። ለዲብ ቀደሜነ ምድት ለዐለት በሐር መጦርለ ፍይሔሀ ነአንጎጌ ወእንትዕብ ክምሰል ዐልነ እግል ተትአምን ገብእሐዜት ሃድአት ዐለት።

“እንቲ ሐያት” ዲብ ትብል ህግየ አምበተት ባርሀት አስክለ በሐር ዲብ ንሄርር።

“አይወ።”

“አባቡ ላተ ዲብ ክራይ አስተሽሀደ!” “ለመድፈዐጂ አርፒጂ!?”

“አይወ፡”

እብ ከአፎ ክምሰል አስተሽሀደ እንዴ ይእሰአለ ብዕደት ዘዐት እንዴ ይአፈግር፡ ለሐልፈ መዋዲቱ ሰበት ትካየለ እግልዬ ትም ኣቤ። ለዲብ እት ረመጭ እግል እርአየ እገይስ ለዐልኮ በሐር፡ እንዴ ትረሰዐኩወ ዲብ ሕካያት ፍርስነት መልሂትነ እንዴ ቱቅኮ ዲብ አትቃምት ምስል አርወሐቼ እት ሕሳባት አቴኮ። “እሊ ክሉ ሐርብ እንዴ ሓለፈ እበ ኢነፍዕ!” እንዴ ትቤ ቴለል እስትሽሃዱ እግል ትሽረሕ እግልዬ ክምሰል አምበተት ሕሳብዬ አትካረምኮ።

ሐርብ ክራይ ክምሰል ተመ፡ ፍንጡር ለዐለ መናዱቅ አባይ እንዴ አከበ ዲብለ አትመመ እቱ ወክድ፡ዎሮት ጨጋር ሕማለ (መጽወር) ዲብ ዝናድ ናይ ዎሮት ከላሽን እንዴ ኣቴት ሰበት ሰሐበተ፡ ለከላሽን እበ ሳደፈዩ ስሒብ ዝናድ እግል አባቡ ክምሰል ቀትለ ወለት ከረን ሸርሐት እዬ። ለለግሄ ሐደስ እስትሽሃድ አባቡ ክምሰል ሰምዐኮ፡ ግርመት ናይለ ዲብ እትረመጭ እግል እትፈረጀ አስከ አሳድር ለዐልኮ በሐር ተሐምረገት እቼ።

ለዐልነ እቱ ጋድምበራር እምበል ህጁም ለልትበሀል ምን ቀጠፍ ነረድ ሸበህ ዕቢ ለልብል ዕጨይ ሐጪር ብዕድ ይዐለ እቱ። ዲብለ ጋድሞታት እንዴ ትከመረ ወትደራበበ ልትረኤ ለዐለ ለትሰለበ መምተለካት ዐስከሪ ዴሽ ውቃው እዝ ሌጣ ቱ ለዐለ። እተ መባኒ ዲብ መስል ዲብለ ጋድም ንዱቅ ለዐለ ሰናዱቅ ዲብ ንትዐጀብ ወሄራርነ ዲብ ነአተላሌ ዲብ ቀደምነ ሐቴ ዐባይ ሕፍረት ከርዐተነ። ባርሀት ምነ ትሸፍጉ ለዐለት ሄራር ሽውየ እንዴ ሀድአት፡

“ማሌ ብርጌድ 31 ዲብ እላቱ ለነግፈው(ለጀሌት ምኖም፡” ትቤ።

ቀደም ለሀ እንዴ ዳገምነ ለመጨርናሁ ሐደስ ሰበት ዐለ፡ እንዴ ይእበልስ እግለ፡ ለእብ ዘብጥ ጥያራት ለነደት አካን ዲብ እተዐጀብ አትቃመትኩወ። ጥያረት ሐርብ እግለ ዴሽ ውቃው ለሐድገዩ ቀናብል እግል ተአንድድ ለሐስበቱ፡ምን ሀደፈ እንዴ ጀሌት፡ዲብለ ሰለስ መስኡሊን ብርጌድ 31 ለዐለው እተ አካን ለፌተተታ ቅምብለት ለከልቀተ ሕፍረት ዐባይ ዐለት።ለቅምብለት እብ ጃንጥለ ትትከሬ ዲብ ህሌት እትጀሀ ሰበት ረአው፡ ምነ አካን እንዴ ተሐረከው እግል ለአጅሉወ ጀረበው። ለቅምብለት ምድር እንዴ ሸወጠት ክምሰል ትፈርገዐት፡ ለሸግዒትለ መደለት አው ጃንጥለ እት ረአስ ቃእድ ቦጦሎኒ፡ ሐጎስ ተኸስተ እንዴ ትከሬት ዲቡ ትጣየመ።ፍንጡር ለዐለ መምተለካት አባይ እንዴ ተዐዴነ፡ ሕድ ዲብ እንመሬሕ ሄራርነ አተላሌነ።

ምነ ናሽፍ ምድር እንዴ ትባለሐነ ጠረፍለ በሐር ክምሰል በጽሐነ በጠርነ። ለምን ምግብ በሐር ትፈግር ለዐለት ለትመስል ምልሕጠት ብሽልት ለትመስል ጸሓይ አቅመትነ። ለጸሓይ ምን ከርስለ ማይ እንዴ ትፈንቴት ሸንከት ንቅረት ዐስተር ክምሰል ዐርገት፡ ዕዛለ ላኪን ክምሰል መንታይተ ዲብ ከርስለ በሐር ዲብ ለአጭረርሕ ልትረኤ። ለምን ቃብል ክምሰል ትኮብ ዲብ ልጣየም ወልትበርበር ልትገናቤ ለዐለ ሞጅ፡ ናይ ኖሱ ግርመት እንዴ ከልቀ አሰናይ ደሓን መጽአኩም ልብለነ ለህለ እት መስል እግል እገርነ ትሳለመዩ። ዝያደት ዲብ ልደቀብ ወልትሳረር ምነ አካናቱ ዲብ አጥራፍለ በሐር ዲብ ልዳገሽ፡ ሒለት እግል ልወስክ ዲብ መስል ህዬ ግረ እንዴ ቀርበ ምን ሐዲስ ዲብ ልትባደር ዲብ ለዐይር ወልትፈረር ስድ ትርእዩ እብ አማን በሐርነ ርዝቀ እንዴ ኢገብእ ዓፊሃመ ርዝቅ ክምቱ ትትየቀን። ምስል እሊ እንዴ ጾረ ለለአመጽኡ ሓጃት ዲብለ ጠረፍለ በሐር እንዴ ሐድረዩ ምን ሐዲስ ገጽ ግረ ለአቀብል። ዲብለ አጥራፍለ በሐር ለትለከፈ ገነዲት ለመስል አሽየእ ነኣይሽ መክሉቅ በሐር ምን ቃብል እብ ብዝሔ ርእያም ዐልነ።

“ዓሳታት ገብእ ቶም?” እምቤ ለእንዴ ቀረብነ እግል ንርኣዩ ማይ ወሸምሸም እት እንካይድ እበ ጠረፍለ በሐር ተሐረክነ። ለማይለ በሐር፡ ሕብር ቀይሕ ለጸብጠ ሰበት መስለ እትነ ሰኒ ወአማን ዐፌናሁ። አሰልፍ ጃዝ ወበንዚን ለትከዐ

እቱ መስለ እትነ። ዝያደት ዲብ እንቀርብ አክለ ጊስነ ላኪን ክምሰለ ጌመምናሁ ክምሰል ይዐለ ፈሀምነ። አጥራፍለ በሐር ደም እንዴ ሐንገረዩ፡ ለገንዲት መስለነ ዐለ ገናይዝ ዐሳክር አባይ ገብአ። ዲብ ከርስለ በሐርመ ልሰዕ ለኢፈግረ ዲብለ ማይ ሰለል ለልብል ገናይዝ እብ ብዝሔ ልትረኤ።

ዲብ ንትዐጀብ ንዕፌመ እት ኢኮን ኖስኖስነ ንትሃጀክ ይዐልነ። ሐቆ መደት ላኪን ባርሀት ዲብለ በሐር ዲብ ተአቀምት፡ “እንቲ ላተ ሰብእኪ አሌሌኪ ሹክረን በሐርነ…” እለ ሐቆሀ ህግያሀ ለመጽአት ህግየ፡ ሱድፈት ምነ ደሚርዬ ለሔሰት ለዘት ዐውቴ ወፍይሔሀ በሐር እንዴ ፈግረት ዎሮትወሬሕ ገጽ ግረ እንዴ አቅበለት ዲብለ ለአግሄ ዝክርያት ሳልፋይት አምዕል ህጁም አውጌት በልሰተኒ።

 * *

እስቡሕ ዮም 22 ፈብራይር ቱ። ለአምዕል ለሀ፡ ድድለ ፍሬ ዐውቴነ ዲብ ነአዳውር ዲብ አጥራፍ በሐር ማርሰ ተክላይ ለበጽሐነ እተ አምዕል ዐለት። እተ ወክድ ለሀይ ብርጌድነ፡ እብ አሳስለ ተሀየትነ ምህመት እግል መክተብ ውቃው እዝ ዲብለ ትሰተት እቱ ሳዐት ጸብጠቱ። እግል ራብዓይ ፓሮኮማንዶመ ደውሸሽናሁ። ምናተ፡ እስቡሕ ለ “ደርብኩም እት ተሌ መጽእ ህለ ለትበሀለ ደባባትነ ደሀዩ ትጠየነ። ድፈዓት አባይነ ዲብ ካይደ እግል ለዐርያነ ንታከየን ለዐልና ልግበእ ወብዕዳት ውሕዳት መጦርነ ኢገሄረረ። እብ ቃብል እሊ ህዬ ደባባት አባይ እንትልፋፍ እንዴ ወደ እግል ከቲበትነ እብ ስምጥ እግል ልህጀማሀ አምበተየ።

ቴለል ዲብ ልትሰደድ ወጨብብ ክምሰል ጌሰ፡ ገሌ ዐጃይብ እግል ልትከለቅ መስኢት ወዴነ። ምናተ፡ ልሰዕ ምንለ ምስልነ ለዐለው ተሓትያም መስኡሊን ሐርብ፡ “ ዲበ ህሌኩም እተ አካን በጥ በሎ” ለልብል አማውር ተሓላለፈ፡ዴሽ ክምሰለ ትበሀለዩ በጥ ቤለ።

ምድር ክምሰል ጸብሐ፡ ስርየት 12 ዲብለ ሻፈት እቱ ለዐለት እንዴ ሰምደት ዲብ ትትሓረብ፡ ደባባት አባይ ሽክ ቤለ እትነ። ሙናድለት ለምለም ሐጎስ ዲብ ተአንትሕር ረኤናሀ። ለተረፍነ አንፋር ቦጦሎኒ አስክ ጀሀት ቦጦሎኒ ሰለስ ሐር ሸከትነ።

ለምን መክተብ ሑሴን አሕመድ እንዴ ሐልፈት አካን ለጸብጠት ፈሲለት ናይ ቦጦሎኒ ሰለስመ ገጽ ግረ እንዴ አቅበለት አካነ አስኔት። ዲብ ክእነ ቴለል ኢለዐል ወኢተሐት ለሳደፌነ ከርዶን ዲብ ጨብብ እትነ ጌሰ። ላመ ዕንክለት እብ መልሂትነ ሰበት ኢትጸበጠት ደባባት አባይ እግል ለአድመዐነ አምበተ፡ ጥያራት ሐርብ መጽአ። ክሉ እሊ ምስል መዕነውየት ዴሽ አባይ ሰመ ሰበት

ዓረገ፡ ዲብ ረአስነ ህጁም ሳምዕ እግል ለሀርስ አምበተ። ሕነ ለዐለት እትነ መሽነቀት ዲብ ጸብብ እትነ፡ አባይ ህዬ እብ ቃብል እሊ ዲብ ትርሄ እሉ አክለ ጌሰት፡ አማውር እንዴ ኢንታኬ ጻብጣሙ ለዐልነ አካናት ተረግ እንዴ አበልነ ዲብለ ፋይሕ ጋድም ፍንጥሬ ገብአነ። እግል ርሳስ፡ እግል ደባበት፡ እግል ጥያረት እግል ክሉ ስለሕ አባይ፡ዲበ ጋምድለምልሆይ እንዴ ትዘረአነ ሀድፍ ዘብጥ አባይ ገብአነ። ዲብለ ስዱድ ወክድ፡ ለትኬለመ ለሔሰ ሕርያን ለገብእ እቱ አውካድ ህለ። ህቱቱ ህዬ ለሳደፌነ። ብቆቱ ዲብ ነአምር፡ ዲብለ አቴነ እቱ እትጀህ እግል ነአንስሕብ ክምሰል ትበገስነ ለደባባት ምን ግረ ቅራድ ገብአየ እትነ።

ብዕዳት ደባባትመ ምን ቀደም እግል ልክረፋነ ዲብለ አቴነ እተ ገበይ ገጸን እንዴ አተጀሀየ መፍገሪ እግል ልክለኣነ ትገናበየ። ለደባባት አሰልፍ ናይነ ነአምስለን ምንመ ዐልነ፡ ዲብ ቦጦሎኒ ሰለስ ዔደር ቀናብል ከፍክፈየ ክምሰል ረኤናሀንቱ ናይ አባይ ክምተን ለአግረስነ እበን። ለኣንፊብያን ጎመ ለእገረን ደባባት ዲብ ለዐርየ ክምሰል ጸብጠያሆም ህዬ ለቃእድ ብርጌነ ላቱ ብሪራይ ለቤሌነ በክት እኩይ ክምሰል መጽአ እብ ዕንታትነ ረኤናሁ።

“አክል ሕድ ሳዐት ሐቴ ላሊ ዲብ ሀደፍነ እንዴ በጽሐነ ዘብጥ እግል ነአምብት ብነ። ትባረድነ ምንገብእ ብርጌድ 23 እግል ትክመድ ቱ። እብ ዐቢሁ ህዬ ስታቲብ ናይለ ተንዚም ፈሽለ በህለት ቱ።” ለልብል ሸርሕ ዲብ ፈሕ ሐቆለ ሀቤናቱ ለትበገስነ። ለናይ ሕክምነ ሸንጠቼ እንዴ ረፍዐኮ ክምሰል አዳምዬ አርወሐቼ እግል አንግፍ ዲብለ እብ ክል እንክሩ ድቡእ እትነ ለዐለ ከርዶን እግል እፍገር ሀረክረክኮ።ሰሮም ገሌ መልህያምነ ላኪን ቴለል ክምሰል ትሰደደ ወትበደለ ዳልያም ለዐለው ኢመስሎ። አዳም እብ ርሕ አፍግር ልትባደር እት ህለ፡ ሐኪም ወነፈር ቦጦሎኒነ ኤልሰ ተስፋማርያም (ሐኽሊ) ከርስ ዲብ ተአቴ ረኤኩወ። ትፈከርኮ ወደንገጽኮ ህተ ላኪን ለወድቀ ስለሕ ዲብ ተአሬ፡ዎሮት ማንጁስ ሙናድል እንዴ አቅበለ እተ ዲብ ለስእለ ሰምዐኩው።

“ሐኽሊ! ሚ ትወድ ህሌኪ?” እት ልብል ትሰአለየ እብ ዐቢታዩ ዲብ ልትፈከር።

“አሃ?”

“አዳም ሚ ወዴ ህለ? ለሀርብ ክምሰል ህለ ኣምረት ህሌኪ ማሚ?”

“ሄየእ! እበ እግል ንምጸእ ስስ ሳዐት ለነስአት ምኒነ ገበይ እብ ሰዐይ እግል ነቅብል!” ዲብ ትብል እት ትትፈከር ትሰአለቱ።

ለማንጁስ፡ ሐዲስ ሙናድል ኢመስል፡ ለእግል ተአጹሩቱ ለሐስበት አግርበት ለክፍ እንዴ አበለዩ፡ ቴለል ክምሰል ትሰደደ እግል ለአፍህመ ጀረበ። ህታመ ለቴለል ሰበት ፈሀመቱ ዲብ ትትከርከር ሀርበት። እተ መደት ለሀ አንፋር

ሀንሰደት መስለው እቼ፡ሐቴ ጅርሕት ዲብ ሳውሪት ለጾረው ቀደምነ ልስዑ ዐለው። ደለ ምን ግረ ዐረዮም እት ለሐልፎም ክምሰል ረአው ላኪን፡“እብ ደም ሹሀደእ ሙጀርሒነ እንዴ ሐደግነ ኢንሕለፍ!” እንዴ ቤለው እብ ሽደት ትቃወመው። እለ ሊከ እለ ለከብደት እቱ ህዬ ሽውየ ሀያይ ቤለ። ለጅማዐት መናዱቆም ረፍዐው እሎም። ለሀንደሰት ህዬ ሙጀርሒኖም እንዴ ጾረው እብ ሸፋግ ሄረረው። ሕናመ ሽውየ ረዪሞም ቅሩቦም እት ሕነ ደርቦም ዐሬነ። ዲብ ክእነ ቴለል ሐቴ ደባበት ዔደር ለመስል ርሳስ ሚምጠዕ ከዔት እትነ።ለትዘበጠ ወኢትዘበጠ ክሉ ዲብ ምድር አክረረ።

ለቀለልኮ ሰበት መስለ እቼ ዲብ ምድር ካርር እት አነ፡ ጾርዬ ፈተሽኮ። ሸንጠቼ ላኪን እት መሸንገልዬ ይዐለት። ለትለከፈ ርሳስ ምን ረአሼ እንዴ ፈንተ ክምሰል ለከፈየ ምን ቃብል ክምሰል ረኤክወ አመርኮ።

“እንተ፡ ጀላብ ሐቴ ርሕ እት ትብሎ እብ ሕበር እግል ትብደው! የለ እግር ለቡ ልፍገር፡” ለትብል ሐሩቀት ለተሓበረት እተ ህግየ ናይለ ይአሌሌኩዉ ሙናድል ሰምዐኮ። ለህግየ ሰምዐው ሰብ ሳውሪት፡ እግለ ጸዉረ ለዐለው ጅርሕት ዲብ አካንሽንኪት እንዴ ከረወ፡ ስልሖም ምን ጅማዐቶም እንዴ ትከበተው ሄራሮም ፈነጥር ጋብኣም እት እንቶምአተላለው።

አነ፡ ዲብ ባካቼ እግሕምት ለዐለት ባርሀት አቅመትኩወከ፡ “ስምዒ ወለት ከረን” እቤለ ናይ ደንጎበ ህግያዬ ክምተ ንክድ ብህል ዲብ አነ።

“አሀ ህይወተ፡ ሚ ኒዴ?” ዲብለ እብ ክርን ርሳስ እብ ዐቢታይካመ ለኢተአሰሜዕ እቱ ዲብ ተሐሸክሽክ ትሰአለተኒ።

“እብሊ እንገይሱ ለህሌነ ለካርጅ ኢኮን፡” እቤለ።

ኢካርጅ ገብእ ትበይ፡ ኢበለሰት እቼ። ረአሰ ክምሰል ረአስ ገዕ ምን ምድር ሽውየ ክብ እንዴ አበለት፡ አስክለ እግል ልፍገሮ ለአረበዖ ለዐለው ጅማዐትነ አቅመተት። ለጋድም ዲብ ትልህየ ሐባቢዒቶ ለትበደለ እት መስል፡ ለልስዔ ወልትገናቤ አዳም ትገልበበዩ። ለአሳሪን ዐሳክር እግለ ጅሮሕ ለዐለ መለሀይነ ብርሃኔ (ዕንድኩር) ዲብ ሳውሪት እንዴ ረፍዐው በጥረው። ሐኽሊ እብ በይነ ዲብለ ጅማዐተ ዐለው እቱ አካናት ክምሰል በጽሐት፡ ኬን ወእንሴ ትገናቤት። ለቴለል እግል ትሕሰብ ወሕርያናትከ እግል ትፈርግ በክት ለኢልሀይብ እት እንቱ፡ ለትወድየ እንዴ አለብከ ዲብለ ህሌከ እተ አካን ክምሰል ግንዳይ ይቡስ ዲብ ትቀሴ ክራጅ ለትረክብ እበ ገበይ አናደዮት ገብአ።

ክምሰለ መስለኒ፡ ናይለ ደባባት ሰበጣነት አስክለ ምን ቃብል ልትረአው ለዐለው ሙናድሊን ኔሸነ። ሰአብት እሊ እብ ዝያደት ለዲብ ረዪም ለዐለው ጅማዐትነ እብ ።ር-ዎሮ እት ወድቆ ረኤናሆም።

ለሐቴ እዴሁ ግርብት ቃእድ ቦጦሎኒ ሐቴ ወድ-ክፍለ፡ ሬድዮሁ እንዴ ደብአ ዲብ ልትሓረብ እበ ትለከፈ እቱ ረሽራሽ ዲብ ልትከብለል ረኤክዉ። ሐቆሁ ወለት-ጎይታነ ዐሬት። ጃፕመ ዋድቅ እንዴ ዐለ ቀንጸ ከዲብ ልትመንቀሽ ገበዩ አተላለ። አዳም እብ ዎር-ዎሮት እብ ርሳስ አባይ ዲብ ልትቀሌ ሐክሊ ምን ዕንታት ዕንድኩር ወለአሲሪን አስክ ትትሐበዕ፡ እብ ፈርሀት ክምሰል ሐልፈቶም፡ ክምሰለ ጾረ ሓድረት ክምሰል ምራደ ዲብ ተአለምቤ ረኤኩወ።

ቀሺ ቃእድ ፈሲለትመ፡ እግለ ለአንስሕብ ለዐለ ሙናድል እግል ልወጅህ እብ ዐቢታዩ አማውር ለሓልፍ ዐለ። እብ ትሉሉይ፡ “ዐሌከለ አለ ስዔ፡ ገጽ ግረ ኢትትወለብ፡ ስዔ!” ቤለ።ለዲብ ልሽእጎ መጽኦ። ለዐለው ዐሳክር አባይ እት መቅጠንለ ደባበቶም እንዴ ገብአው ሰሓቆም አተላለው።

አባቡ፡ መድፈዐጂ አርፒጂ፡ እግለ ደባበት ምንመ ለክፈ እተ ክምህ እንዴ አበለተ ሰበት ሐልፈት ለለዐጥል አዘ ኢሳደፈየ። ምን ሐዲስ፡ ሐደረ (ወድ ከረን) ጀረበ እተ። አዜመ ኢነደት። ምናተ ለክምሰል ምራደን ዲብ ልትገንበየ ሙናድሊን ልትነዐየ ወለአወድቀ ለዐለየ ደባባት ሰበት ፈርሀየ ሽውየ በርደየ። ለሸበህ ሓልፋም ለዐለው መልህያምነ ፈግረው። ሕነ ላኪን ልሰዕ ዲብ ከርስ ከሌብ አባይ ዐልነ።

ባርሀት፡ ለዲብ ከርስ ካልኢት ለቀየረ ቴለል ትርእዩ እንዴ ዐለት፡

“አስክ ድጌ አባይ ገጽከ ሀሪብ ለሐይስ ቴልኪ ህይወተ?” ቴለተኒ፡ ለአሰልፍ አስክ አየ ኒጊስ ናይለ ትብል ሐብሬ ለሀብኩወ በሊስ እንዴ ፈቅደት።

“ንፍቴ ወንእቤ ህተ ሌጣተ ገበይነ፡ አስክ አባይ እብ ርሳሱ ለአወድቀነ እብ ክለ ሒለትነ ንስዔ” ክምሰል እቤለ ትዋፈቀት። ምነ ካራም እቱ ለጸንሐነ እብ መትደጋግ እንዴ ቀነጽነ ሽውየ ክምሰል አሳደርነ ምን ግራነ ክርን ደባበት ሰመዐነ። ለንትሐበዕ ምነን ዐልነ ደባባት ምን ቅሩብ ሰበት ሸአገያነ ሰእየት በተክነ። አው እግል ባሮተን አውመ እብ እዴነ እግል ልጽበጣነ ሌጠ ሰበት ዐለ ለበክት፡ ስድትነ እንዴ ዜደት ሕድ ክልሕ እት እምብል፡ ምን ድማን ሸንከት ምፍጋር ጸሓይ ዲብ ልትገንበየ ሰበት ረኤናሀን ሽውየ አተንፈስነ።

አሰልፍ፡ አባይ ለሀርብ ለህለ ሰበት መስለ እትነ ዲብ ምድር እንዴ ነሸብነ አቅመትናሀን።ምናተ፡ ክልኤ ደባበት ሌጣተን ዲብ ለዐስሰ ልትገምበየ ለዐለየ። ምነ ሐርብ ሽውየ ፍንቲ ለእምቤ ምንመ መስለ እትነ፡ ለደባባት እግለ ጋድም እብ ገያደት ዲብ ጣይማሁ እብ ቀሊል ዲብ ልትሐበዐ ምኒነ ሰበት ኢረኤናሀን ላኪን ዲብ ደማን ለበ ነሳፈት ክምሰል ኢበጽሕነ ወለታርፍ ምኒነ ለህለ ሪም ገበይ ልሰዕ ክምቱ ሸክ ኢወዴነ። ለደባባት፡ “አዜቱ ወለ እንዴ አቅበለየ ካይዳነ!...” ዲብ እምብል ከበርነ ኢነስአየ፡ ምነ ናይነ ለለዐቤ ወቀይ ዲብ ክራይ ሰበት ዐለ

እለን ትክ እንዴ ቤለየ ክባባይ ገብአየ። ሳልሳይ ቦጦሎኒ ናይ ብርጌድ 58 እግል መዐስከር ክራይ ሰበት ደውሸሸቱ እሉ እግል ልርድአልትባደረ ለዐለየ።

እብለትፈናተ እትጀሃት ክርን ዘብጥ ዲብ ነአተንሴ ወድብ እንልህስ ዶል እብ መልሃይነ ወዶልመ እግርነ ዲብ እንመልእ ሄረርነ። ‘ከላስ ሪምነ’ እንዴ እምቤ ሽውየ እብ መስኩበት እተ ሸዐርነ እቱ ወክድ፡ ለዐልነ እተ ገበይ እንዴ በትከት ለተሐልፍ አባይ ለልትነፈዕ እበ ጽርግየ ዐባይ ሰበት ረከብነ፡ ለሽውየ ሒለት ሰእየብ ራክብ ለዐለ አብራክነ ሀለብእ ገብአ። መኪነት አው ደባበት አባይ ሽክ እግል ቲዴ እትነ ሰበት ትቀድር፡ እግል መንገፎነ መብቅያይ ድዋራት ክምሰል ዐለ እተ ዶሉ ፈሀምነ። እብ ሸፋግ እንዴ በተክናሀ እግል ንሕለፍ ሰበት ዐለ እግልነ ህዬ ትባደርነ።

ሄራርነ ፈርሀት ለተሓበረት እቱ፡ምንለዐል ድቅብት ካቤት ጸሓይ እንዴ ትለለዐነ ወእገርነ ዲበረሚጨቱ ለተንን ሖጸ ዲብ ልትወሐል ምኒነ፡ ጽምእ፡ ሰፍረ ወተዐብ ለሀይ ከምን ለሀይ ኣኪ እትነ እት እንቱ ለመጸአ ልምጸእ እንዴ እምቤ ዲበ ዕጨየ ህጭም እንዴ ትጸገዐነ ዑሩፋም ወዐልነ።

ምድር ክምሰል ዐወድወደ ምነ ውዕላም እቱ ለዐልነ ደማን ለአለቡ መሐብዒ እንዴ ፈገርነ፡ አስክ ቅብለትቱ መስለኒ እንዴ ትፋሀምነ ትበገስነ። ምናተ፡ ድፍዓት አባይ ምን ግብለት አስክ ቅብለት ሰበት ልትመደድ፡ እብ ሸፋግ እትጀህነ አስክ ቅብለት እግል ልግበእ ይዐለ እሉ። ምን ልውሕድ እግል ክልኤ ሳዐት አስክ ምፍጋር ጸሓይ አስክበሐር ገጽነ፡ እግል ኒሪም ወነአፍይሕ ዐለ እግልነ። ሐቆሁ አስክ ቅብለት እግል ኒጊስ።

ዲብ ክእነ ላቱ ሕሳብ እት ሕነ፡ ምን ነሳፈትሐጫር፡ ክርን ሰበት ሰምዐነ ደንገጽነ። ኣው ክምሰለ ለአተ እቱ ንዋይ ዲብ ነዐንበልብል መሐብዒ እግል ንሕሬ ኑግኑግ እምቤ። ዲብ ፈርሀት ሰበት ዐልነ፡ ለእለ ሰምዐነ ክርን ፍሬሀ እግል ንስመዕ ላተ ኢቀደርነ። “ወለት ከረን አብሽርኩም ሕናቱ፡” ቤለ ዎሮት ዲብ ወርጠት ስድት ዲብ ሕነ እግል ነአሌልየ ለቀደርነ ክርን። ውላድ ስርየትነ፡ ወድ ሽከር ወጆን ዋው ዐለው። ዲብ ባካትነ እንዴ ተሐበዐው አሰልፍ ሐረከትነ ክምሰል ሰምዐው እት ምድር እንዴ ትገፍትአው ለአተንሱነ ሰበት ዐለው።

አርብዒትነ አንፋር ሐቴ ለትፈንጠረት ስርየት፡ እብ ሕበር ሄራርነ አተላሌነ።

እንገይሱ እቡ ለዐልነ ጋድምፋይሕ ቱ ለዐለ። ህግየ እተ አለቡ ሄራር ክምሰል አቴነ፡ ምነ ዐልኮ እቱ ቴለልስዱድ ወኬን፡ ምን ፈር ወንተር 22 ፈብራይር እንዴ አምበትነ ለሓለፍናሀ ጅርበት ዲብ ሐንገልዬ ጀበት።

የናይር 1984 ብርጌድነ ተሰነይ እንዴ ህጀመት ክምሰል አቅበለት፡ ዲብ ወድ- ጃበ ዓረፈት። ለተንዚም ውቃው እዝ እግል ልደውሽሹ ክምሰል ቀረረ ብርጌአነ

አስክ መርከዝ ጀነራል ሑሴን አሕመድ እግል ትእቴ ምነ ትየመመየ ውሕዳት ጀብሀት ሸዕብየት ዐለት። ነአቴ ዲብ ህሌነ ሐንኪሽ እንዴ ኢተርፍ፡ እብ ተማሙ አጅህዘት ብርጌድነ ምስል መጽዕኑ አተ። ሐቴ ቦጦሎኒ ብርጌድ 58፡ሐቴ ስርየት ምን ብርጌድ አርበዕ ህዬ ምስልነ ዐለየ። ብርጌድነ፡ እትጀህ ቅብለት እንዴ ጸብጠት አስክ አውጌት ክምሰል አሳደረት፡ ለናይ ብርጌድ 58 ቦጦሎኒ ህዬ ገሌ ክምሰል ሄረርነ ምኒነ እንዴ ትፈንቴት አስክ ክራይ ገጸ አተላሌት።

አስክ ገበይ ሳዐት እንገይስ ሄራር ብርጌድነ ሃድእ ወራውግቱ ለዐለ። ሐቆሁ ላኪን እግል ንሽፈግ ተሐበሬነ። ለምድር ሸምሸም ሰበት ገብአ፡ ሻካኒነ ገጽ ግራ ዲብ በልስ ምን መካሪትከ ለለአሸክፍ ሐውጽ ሰኒ ወአማን ተክሌነ። ሒለትናመ ዲብ ተሐውን ጌሰት። ምናተ፡ መዕነውየት ዝያደት ለተዐንደቀት ብርጌድነ ክሉ ከሀለት። አስክ ባካት አውጌት እግል 25 ኪሎሜተር ዲብ ነሀረክርክ፡ ድድ ተማስ ሑጸ ዲብ ንሄርር ዲብ ቀበት ሐምስ ሳዐት፡ ለቀደምነ እንዴ ሐልፈው ገራቢት መረሖ ለዐለው ሜርሐት ሸአግናሆም።

“አባይ ምንመ ለክፍ እትኩም ከበሩ እንዴ ኢትነስኦ ገበይኩም አተላሉ” ዐለ ለተሀየቤነ መምርሕ። ክምሰለ ትበሀልናሁ እብ አንፋር ስለለ ናይለ ጀብሀት፡ ከረ ዕንድኩር፡ እንዴ ትመረሐነ አስክ ሀደፍነ እንበጽሕ ሐቴ ሳዐት ክምሰል ተርፈተነ ስለለ አባይ ረኤነ። እብ ሸፋግ ምን ገጽ ግረ አስክ ዐስተር ሐባሪ ዘብጠው። ለዘብጥ እግል ጅማዐቶም ሐብሬ እግል ለሀቡ እት ኢኮን ድድነ ክምሰል ይዐለ ሰበት ኣመርነ ትም እንዴ እምቤ ገበይነ አተላሌነ።

ሐቆ ናይ ስስ ሳዐት ሄራር፡ ባካት ሰር ላሊ ወሰር፡ ብርጌድነ እምበል መታክል ዲብለ ኣመቱ ለዐለት ሀደፍ በጽሐት።መትደንጋር እግል ኢልትከለቅ ለዐለት ፈርሀት እንዴ ተዐዴነ ለሳልፋይትምህመትነ እብ ዐውቴ አተምናሀ። ለቦጦሎኒታት መርከዝ እዳረት ጀብሀት ውቃው እግል ደውሸሾት ዘብጥ ለአነብተ እት ህለየ፡ ዲብ ምግብ ቦጦሎኒ ሰለስ አስክ እምሀሚሜ ለገኔሕ፡ ድገላይት ጀሀት ቦጦሎኒ ክልኤ፡ አስክ ጋድሞታት ክራይ ለነስእ ድማናይ እትጀህ ህዬ ቦጦሎኒ ሐቴ እንዴ ትከምከመየ አተየ።

ቦጦሎኒ ሰለስ ዲብ ቀበት ዐስር ደቂቀት እግል መርከዝ እዳረት ጀነራል ሑሴን ጨበልቢሎ እንዴ ወዴት ጸብጠቱ። ለመክተብ እብ አንፋር ጦር (ደገልል

።ዐሳክር) ክምሰል ልትዐቀብ ቀደምለ ሐርብ እብ ገበይ ስለለ ለትረከበት ሐብሬ እክድቱ ዐለት። ህቶም ምነ መዐስከር እንክር ቅብለት እንዴ ሸክተው ክምሰል ፈግረው ሑሴን አሕመድ ጄሹ እግል ልነዝም አምበተ።

ቀደም ቦጦሎኒነ ወምስልነ ኣስረት ለዐለት ፈሲለት ስለሕክቡድ፡ ውሕደት ራብዓይ ፓራኮማንዶ አባይ ድፈዕ ጀዲድ ጻብጠት ሰበት ጸንሐተነ ለኢሐሰብናሁ ሐርብ መሪር ወዴነ። ዲብ ደንምጎበ፡ ለውሕደት አባይ ደውሸሽናሀ። ለናይ

ድፈዕ ከጥ ህዬ እብ ። ዲብለ ብልሕት ዕንክለት ለዐገናይዝ ትረግሐ።ዴሽ አባይ ላኪን መትከራይ እንዴ አበ እግል ሄራር ሙናድሊን ከሽ አበለ። ዲብለ ሐርብ ስርየትነ፡ ስርየት11፡ዎሮት በዐል ደባበት ምስል ደባበቱ ጸብጠት። ህይወት፡ መኸስ ወብሪ ለብእቶም ውላድ ስርየትነ እግለ በዐል ደባበት ምን ደባበቱ እብ ሸፋግ እንዴ ከረው ሐብሬ እግል ለሀቦም ትሰአለው።

“አማን አስእለኩም ማሚ፡ እለ ዕንክለት አዜ ኢጸብጠኩመ ምንገብእ፡ ምድር ክምሰል ጸብሐ ዲብ እለ ለህሌኩም እተ አካን እግል ትትለቀጦቱ፡” እት ልብል እብ ታመት ስቀት ሐዘረዮም። ለመደት እግል ንጽበጠ ኢቀደርነ። ፈጅራተ ህዬ ክምሰለ ለአሲር ቤለየ ገብአት። ብሪ ረአሰ እንዴ ትዘበጠት እተ አካነ አስተሽሀደት። ከረ ህይወት ገብረመስቀል እንዴ ቀቡረ ለትጸበጠ በዐል ደባበት ዲብ ባካቶም እንዴ ገብአ ልትፈረጆም ዐለ። መድፈጂ፡ አብረሃም መሕጎል ብሬን ዐከሰ ምኑ። በህሊ እንዴ ትዘበጠ ዲብ ሳውሪት እት እንቱ እንዴ ኢፈግር ልሰዕ አምሐረ ዐረው።

“ያጅማዐ ሐቴ ቅምብለት አርወሐቼ ለእፈጅር እበ አፎ ኢተሐድጎ እዬ?” ዲብ ልብል ተሐሰበዮም። ቅምብለት ትግበእ ወርሳሰት ላኪን ምን አየ ትምጸእ!

 * *

ላሊ እብ ግዲደ ንሄርር ሐቆለ ትመዬነ እስቡሕ ሳዐት ሳዐት ሰቦዕ ዲብ ባካት ዐድ ሐቴ ሸአግነ። ለዐድ ናይነ ወናይ አባይ ዐይን እብ ትሉሉይ ለለአቱ እታ ተ። ስካንለ ዐድ እንዴ ተአከበው ማይ ዲብ ገሎ ክምሰል ረኤናሆም ዎሮት ምኒነ እንዴ ለአክነ እግል ንትፋሀም ምስሎም ቀረርነ። አሰልፍ ላተ እግል ኢልትዐዳወውነ ፋርሃም ዐልነ። ምናተ፡ እብ ሕሽመት ናይረት ከብቴ ወሕድርኖት ወደው እግልነ። ምነ ከብቴሆም እንዴ ትበገስነ ጅማዐትነ ገብእ ሐበረዎም እምቤ። ነብረ ወማይ ክምሰል ሀበውነ፡ ከረ ምሹጥ ወመኮነን ለብእቶም አክልነ ለገብኦ ጅማዐትነ ዲበ ባካት ክምሰል በጽሐነ ሰበት ኣመረው ደርብነ እንዴ መጽአው ተሓበረው እትነ። ዕልብነ ሰበት ወሰከ ሌጠ ሐል ለረከብነ መስለ እትነ። አምዕል እብ ግዲደ እብ ሰበት መዓላትነ ወሰፈርነ ዲብ እንዳግም ወእግለ ሐለፍናሁ መሳድድ ዲብ ደአል እት እንበድል ዲብ ንትሰሐቅ ወዐልነ። እት ምግብ ህጅክነ ወዝክርያትነ፡ ክል ምኒነ ለረኤናሆም ወእግል ንርድኦም ለኢቀደርነ ሙጀርሒን ወሽሁደእ መልሂትነ እንሳሜ ሰበት ዐልነእግል ኖስኖስነ መስእል ነስእል ዐልነ። ዲብ አውካድስዱድ እግል ተአድሕኑ ለኢቀደርከ መለሀይከ፡ ሽውየ ረህየት ክምሰል ረከብከ ምነ ትተዐሱ ለልትኬለም አለቡ። ለሐለፍናሁ ናይ ሞት ወሐዮት አውካድ ክምቱ እንዴ ኣመርነ፡ ሚ ክምሰል ጸነሐነ እንዴ ኢነአምር፡ ለወቅት ለሀይ ላኪን ክል ምኒነ ለርአዩጅሮሕ ወሽሂድ እግል ደሚሩ እንዴ ቆቀሰ ዲብ ትዕስ ለተኣቴ ቴለልዐለ።

እግል ኖሼ፡ እስትሽሃድ ወልት-ነጋሽ፡ መስኡለት ፍርቀት ዓዳት ቦጦሎኒ፡ እተ ወክድ ለሀይቱ ለሰምዐኮ።ወለት-ነጋሽ እም ጅነ ለዐለት እትገብእ፡ እግል ስቱር ወራር እንዴ ኢንትበገስ ዕርፍ ተሀየበት። ዲብለ ጅናሀ እንዴ ነስአት ዲብ ብእሰ እግል ተዓርፍ ለጌሰት እተ መደት ላኪን ሐርብ አምበተ።ምሴ አቴት፡ እስቡሕ ሻሂ ዲብ ተአፈሌሕ “ወልኪ አብጽሕዩ፡ የለ ሽፈጊ፡” ለልብል አማውር እግለ ኣመተ ለዐለት ዕርፍ ሐምረገት ምነ።

አስክለ ውቃው እግል ንደውሽሽ ለትበገስነ እተ ሳዐት፡ ውላደ ምን ኢትርኤ ሰነት ገብአ። ክልዶል “እሊ ወልዬ እንዴ ይእርእዩ፡” ዲብ ትብልቱ ተርህ ለዐለት። እብ ፍንቱይ ቀደምለ አስክ አውጌት ለአቴነ እተ ኢነት ዲብ ወድ ጃበ እት ሕነ፡ “እሊ ወሌዳዬ ያሬት ግንሕ እንዴ አበልክዉወአቀብል” እት ትብል ክም ዋልዳይት ሰፈላለ ቅያስ ሓልፈት እተ ክምሰል ዐለት እግል መልሂተ እብ ትሉሉይ ተስእሎም ዐለት። እግለ ምለዐለ ለዐለው መስኡሊን ዲብ ሐርብ እት እንተ ክምሰልሁ እግል ኢቲበሎም ከጅለት። ምስል ሰፈላለ ዲብለ መርባት እግል ተአቅስን እቱ ለቀረረት ሐርብ አቴት።ወልዬ ዲብ ትብል ወለት-ነጋሽ ዲብለ ሐርብ ተሪፈ እብ ድግማን ለለግሄ መስእልቱ።

ምሴ ክልእኦት ምነ ሸዐብ፡ዎሮት ቅራጭ መሸመዕ ለጸዐነ ገመል እት ዋሉ ዲብለ ሕብዓም እተ ለዐልነ በልቀት ክምሰል መጽአው፡ ምስል አስክ ቅብለት አተጀሀነ።ላሊ እብ ግዲደ ንትለበስ ሐቆለ ትመዬነ እስቡሕ ዲብ ዎሮ ወደግ ዓረፍነ። ለመርሑነ ዐለው ሸዐብ፡እከለት ብልቱብ እንዴ አብሸለው ፍጡርነ ወጸብሕነ እንዴ አዳለው እግልነ አስክለ ምን ቃብል ልትረኤነ ለዐለ ድጌ ዐቢ አሸረው።

“ምድር ሱዳን ቱ፡ ሰበት እሊ እብ ጽለመት እግል ንሕለፉ ብነ፡ ክሉ ረአሱ እግል ንትረኤ አለብነ” ቤለውነ።

ዲብለ ዐልነ እቱ ወደግ እንዴ ወዐልነ ምድር ክምሰል ጸልመተ ትብገስነ። ምነ ድጌ ክርን መካይን ልትሰመዕ፡ ኑርመ እብ ቀሊል ልትረኤ ዐለ። ምነ ወደግ እንዴ ፈገርነ ረዪም ስዖታት ክምሰል ጊስነ፡ “ማሸአለ!” ዲብ ልብሎ ለሸዐብ መስደድ ክምሰል ረሀ በሸረውነ።

ምድር ኤረትርየ ክምሰል ኪድነ ውሮት ምነ ሸዐብ እንዴ ትሳረሐ ምኒነ ግረ አቅበለ፡ ለካልኣዩ ላኪን ምስል ገመሉ ምስልነ አተላለ።

ፈልሒት ለትትበሀል አካን ክምሰል በጽሐነ አንፋር ስለለ ትከበተውነ። ለለትሐዜ ከብቴ ክምሰል ወደው እግልነ ምኖምመ ትሳረሐነ፡እብ ትሩሩቅነ አስክ አራግ ወምኑመ አስክ ሐሊበት ሄረርነ። ዲብ ሐሊበት ዑቕቤ አብረሀ ቃእድ ጀብሀት ምፍጋር ጸሓይ ሳሕል እንዴ መጽአ ትዋጅሀ ምስልነ። እብ ሸፋግ አስክ

ውሓዳትነ እግል ነአቅብል ንትረመጭ ሰበት ዐልነ ላኪን ብዞሕ ይአስተረሕነ።

ሐድ 140 ኪሎሜተር ክምሰል ሆባይ እንዴ ሄረርነ ሐቆ ናይ 10 አምዕል አንጎጋይ ምን ከልዕ ፋልሕ እንዴ ፈገርነ ዲብ ነቅፈ ለዐለት ብርጌድነ በጽሐነ። ከረ አብረሀት (ወለት-ጨሕመ)፡ኤልሰ፡ ትምኒት ሐጎስ (ሐኪመት ስርየት) ባድያት እንዴ አስመነየ ህተንመ ክእነ ከምሰሌነ ዲብ ወሕዳተን እቅቡላት ጸንሐያነ።

ለቀደም ክልኤ ሳምን ምን ተሰነይ እበ ረከብናሁ መሰጀላት እዴ ትከስክስ እብለትፈናተ ሐልየት ሐነን ትብል ለዐለት ውሕደትነ ክምሰል በዲረ ኢጸነሐተነ። ሓለትለ ኢትደለው አንፍረ እግል ተዐራቤ፡ ሰበብ ናይለ ሳደፌነ ከሳር እግል ትጌምም፡ ምን ሐዲስ እግል ትትነዘም፡ ዲብ ወቀይ ትሩድ ጽምድት ጸንሐተነ። ለነአምሩ ገጽ አንፋር መጅሙዐትናመ ክም በዲሩ ይዐለ።ነቃሳም አንፋር እግል ለሀሉ ክምሰል ቀድሮ ምነ ረኤኩው ህጁም ፋሽል ጊሙም ምንመ ዐልኮ፡ አክል እሊ ነቃስ እግል ለሀሌ ላኪን እት ወግምዬ ይዐለ። መጃምዕነ እንዴ ትሸለተየ ሌጠ ጸንሐያነ።

ምነ እግል አንፋር ፍርቀት ዓዳት፡ እምዳድ ወቶሚንእንዴ ትከምከመት ለትከወነከቲበት ዲብ ሐርብ ለአቴት ፈሲለት፡ እምበል ሐኽሊ ወዕበይለ ለፈግረ ይዐለ። ብዝሔ እስትሽሃድ ሌጠ እንዴ ኢገብእ፡ አግቡይ እስትሽሃዶምመ ለለአግሄቱ ለዐለ። ለበስመት ኢትትፈንተየ ወለት-ስላስ ቅምብለተ እንዴ ፈርገዐት አስተሽሀደት። ጆን ኦፐሬተር አስተስህደ። መሓሪ ማንጁስ ካልኣይ ቃእድ ስርየት አስተሽሀደ፡አብርሃጼን፡ኤልሰ (ወለት ቁልጭ) አስተሽሀደየ።

ለእግል ራብዓይ ፓራ-ኮማንዶ ለደውሸሸት፡ እብ ደምበ ወሽሂድ መሓሪ ማንጂስ ለትመረሐት ስርየት 57 ሙናድሊን እንዴ ደፍዐት እምበል አዳም መጆብ እብ ሃለ ተርፈት።

ብርጌድነ፡ ለነቅሰት ቅወት አዳመ እግል ትወስክ፡ ምን ብዕድ ውሕዳት አዳም ሰበት ትወሰከ፡ ገዳይም አንፋር ቦጦሎኒነ ነፌራይ ነፌራይሌጠ ዐለው ምኖም።ክምሰለ እት ልትራቀዕ ሸክሉ ለትበደለ ብላይ ቦጦሎኒነ እበ ኢነአምሮም አንፋር ሰበት ትረገሐት ሕነ ጋሸ ገብአነ እተ።

ባርሀት፡ “ሹክረን በሐር! እንቲ እት ኢኮን፡ አውገት ላተ ምስልነ፡ ምስል ውላደ ይዐለት።” ዲብ ግንራሪብ በሐር ማርሰ ተክላይ ክምሰል በጽሐነ ለቴለቱ፡ እሊ አሕዳስ እሊ እግል እፍቀድ ደረኬኒ።እብ አማን ህዬ ዲብ 22 ፌብራይር አውጌት ጠልመተነ።

ቅያደት፡ እግል እሊ ደረር እሊ እንዴ ረድአት ቱ መስለኒ ዲብ ካልኣይት ዐመልየት ደውሸሾት ውቃው እዝ ብርጌድነ እግል ተአሻርከ ለይሐስበት። ምናተ ሜርሐት ስርየት ብርጌነ ዲብለ እብ ዐሊ ሰይድ ዐብደለ ለትመረሐ

እጅትመዕ፡ መቃወማቶም አስመዐው። ወደ-ዕብዮ ቃእድ ስርየት ክእነ እት ልብል ተሃገ።

“ስመዕ መለሀይ ዐሊ ሰይድ፡ ዲብ እሊ ለኢተዐወትነ እቱ ህጁም፡ ብዝሓም ዲብ ሐርብ ሹሩካም ለኢለአምሮ ሙናድሊን ሓዳይስ እንዴ ጸበጥናቱ ለአቴነ። እሎም አንፋር እሎም መዕነውየቶም እግል ቲዚድ ገብአት ምንገብእ፡ ዲብ እሊ ፈንጎሕ ፈጅር ለእንወድዩሐርብ ስርጉል እግል ልሻርኮ ወጅብ።”

ብርጌድነ፡ እብ ረአይ ልግበእ አው እብ አትሐዘዮት ዲብለ ውቃው እዝ ለደውሸሸ ወአስክ ማርሰ-ተክላይ ለብጽሐህጁም ስርጉል እግል ትሻርክ ትሰመሐ እለ። ዲብለ በሐር ክምሰል በጽሐትቱ ህዬ ክል ሙናድል ለሐልፈ እኩይ ዝክርያቱ እንዴ ሳረ ዲብ ሐመሶት ወሃጻፍ ሕድ ህንግጣጥ ለቤለ!

መዳግመት፡ ሲስተር ህይወት ይሕደጎ

ኤልሰ ተስፋማርያም ተኸስተ ተኸለማርያም